**Како се организује упис у средње стручне школе?**

Уписни рокови и спискови одобрених профила за сваку школску годину се утврђују одлукама Министарства просвете Републике Србије.

Сви ученици на крају осмог разреда основног образовања и васпитања полажу завршне испите из предмета : Српски језик и књижевност, односно матерњи језик и књижевност, Математика, и из једног од пет предмета који ученик изабере са листе наставних предмета из природних и друштвених наука: Биологија, Географија, Историја, Хемија и Физика. На овим тестовим ученици могу остварити максимално 40 бодова. Ученик на основу општег успеха може да оствари највише 60 бодова. Највећи број бодова који ученик може имати на основу општег успеха и успеха на завршном испиту је 100 бодова. Ученици пишу листу жеља и на основу броја бодова бивају распоређени на одговарајући обрзовни профил. За образовне профиле у четворогодишњем трајању потребно је да ученик има минимално 50 бодова а за трогодишње могућ је упис и самањим бројем бодова од 50.

На порталу <https://mojasrednjaskola.gov.rs/> могу се проверити информације за конкретног ученика, али и пронаћи статистички подаци о основним и средњим школама, као и друге информације које могу помоћи у правилном одабиру будуће школе.

**Шта је потребно од документације за упис ученика у стручне школе?**

 Од документације је потребно следеће:

* Уверење о положеном завршеном испиту
* Сведочанство о завршеној основној школи
* Сведочанства последња три разреда основне школе
* Извод из матичне књиге рођених
* Попуњен образац пријаве за упис у средњу школу
* Лекарско уверење за упис у средњу школу
* Дипломе о освојеним наградама.

**По чему се дуално образовање разликује од класичног образовања?**

Дуално образовање је модел реализације наставе у систему средњег стручног образовања и васпитања у коме се план и програм наставе и учења обавезно спроводи на два места, у школи и у компанији, код послодавца. На тај начин се обезбеђује да ученици стичу знања, способности, вештине и ставове, кроз теоријску наставу и вежбе у школи,  као и кроз учење кроз рад у компанији.

Овакав модел образовања омогућава стицање, усавршавање и развој компетенција у складу с потребама тржишта рада, запошљавање по завршеном школовању, развијање предузимљивости, иновативности и креативности сваког појединца ради његовог професионалног и каријерног развоја, развијање способности за тимски рад и осећај личне одговорности у раду, способности самовредновања и изражавања сопственог мишљења,  самосталног доношења одлука и доприноси јачању конкурентности привреде Републике Србије. Најважнији бенефит овог модела образовања је квалитет знања и вештина који ученици стичу, али и прилика да се запосле у компанијама у својим срединама.

**Да ли ученици могу бирати послодавца са којима склапају уговор?**

Компаније које желе да учествују у систему дуалног образовања морају добити акредитацију Привредне коморе Србије. Компаније и школе склапају уговоре о сарадњи а сваке године уговоре склапају компанија и ученик/родитељ односно старатељ ученика.

Распоређивање ученика врше наставници, стручни сарадници и представници послодаваца код којих се обавља учење кроз рад који су чланови тима за каријерно вођење и саветовање у школи у сарадњи са ученицима и њиховим родитељима, односно другим законским заступницима, усклађивањем исказаних жеља ученика да учење кроз рад обаве код одређеног послодавца као и послодаваца за одређеним ученицима.

**Која су права ученика током школовања у дуалном образовању?**

Заштита права ученика у дуалном образовању остварује се у складу са законом којим се уређују основе система образовања и васпитања, законом којим се уређује средње образовање и васпитање, законом којим се уређује област рада и заштите на раду, прописима којима се уређује забрана обављања опасног рада за децу и овим законом.

Током учења кроз рад код послодавца забрањени су дискриминација ученика, физичко, психичко, социјално, сексуално, дигитално и свако друго насиље, злостављање и занемаривање ученика, у складу са законом којим се уређују основе система образовања и васпитања и другим законом.

Ученик има право на:

* Редовно похађање наставе
* Самостално обављање послова код послодавца уз надзор инструктора у складу са планом и програмом
* Накнаду за учење кроз рад која се исплаћује једном месечно за претходни месец по сваком сату проведеном на учењу кроз рад у нето висини од најмање 70 % минималне цене рада у складу са законом
* Учење кроз рад се реализује у времену од 6:00 до 22:00 часова, најдуже 8 сати дневно односно 24 сата недељно или до 30 сати недељно ако се настава реализује у блоку
* Обуку и рад на исправним средствима за рад
* Средства и опрему за личну заштиту на раду
* Накнаду стварних трошкова превоза од школе до места извођења учења кроз рад и назад, највише у висини цене превозне карте у јавном саобраћају, уколико послодавац није обезбедио сопствени превоз, односно уколико није на други начин обезбеђен
* Накнаду трошкова исхране у складу са општим актом послодавца
* Осигурање за случај повреде током учења кроз рад код послодавца, уколико није на други начин обезбеђено
* Полагање матурског испита у области за коју се школује.

**Шта је уговор о дуалном образовању и зашто се склапа?**

Међусобни однос школе, послодавца и ученика, односно родитеља или другог законског заступника ученика, у дуалном образовању уређује се уговором.

Уговор о дуалном образовању се закључује између школе и послодаавца, у писменој форми, најмање на период од три, односно четири године, у складу са планом и програмом наставе и учења.

Обавезни елементи уговора о дуалном образовању су:

* Назив, седиште и матични број послодавца као и регистарски број потврде
* Назив и седиште школе
* Образовни профил који је предмет уговора
* Обавеза послодавца да изводи учење кроз рад о сопственом трошку
* Обавезе школе у вези са реализацијом учења кроз рад
* Обавезе послодавца у вези са реализацијом учења кроз рад
* Место и временски распоред реализације учења кроз рад
* Максималан број ученика које школа може упутити на учење кроз рад
* Број лиценцираних инструктора које послодавац обезбеђује за те потребе
* Период трајања уговора
* Разлози за престанак важења и за раскид уговора
* Начин решавања евентуалних спорова
* Датум и потписи уговорних страна

Међусобни однос школе и послодавца уређује се уговором о дуалном образовању, а међусобни однос послодавца и ученика, односно родитеља или другог законског заступника ученика уређује се уговором о учењу кроз рад.

Уговор о учењу кроз рад се потписује у три примерка и свакој уговорној страни припада по један примерак и закључује се најкасније до почетка реализације учења кроз рад.

Послодавац може склопити онолики број уговора о учењу кроз рад колико има слободних места за извођење практичне наставе. Уговором су регулисана права, обавезе и одговорности ученика и послодавца током трајања програма учења кроз рад.

Обавезни елементи уговора о учењу кроз рад су:

* Идентификациони подаци послодавца
* Име и презиме ученика и његова адреса становања
* Име и презиме родитеља односно другог законског заступника ученика и његова адреса становања
* Идентификациони подаци школе коју ученик похађа
* Назив образовног профила
* Потврда здравствене установе да ученик испуњава здравствене услове за образовни профил
* Обавеза послодавца да организује и реализује ученику учење кроз рад
* Време и место реализације учења кроз рад
* Обавеза ученика да редовно обавља учење кроз рад код послодавца
* Обавеза ученика у вези са временом боравка, учењем, безбедношћу и заштитом здравља током учења кроз рад код послодавца
* Материјално и финансијско обезбеђење ученика у складу са законом
* Период трајања уговора
* Разлози за престанак важења и раскид уговора
* Начин решавања евентуалних спорова
* Датум и потпис уговорних страна

**На који начин се компанија укључује у дуално образовање?**

Укључивање у дуално образовање почиње креирањем профила послодавца на wеб страници **[portal.dualnoobrazovanje.rs](http://portal.dualnoobrazovanje.rs/).**

Креирањем профила, послодавацу се отвара могућност за подношење захтева за утврђивање испуњености услова за извођење учења кроз рад, захтева за обуку и полагање испита за инструкторе, као и изјава о спремности за укључивање у дуално образовање. Изјава о спремности за укључивање у дуално образовањеје документ којим послодавац потврђује за којим образовним профилом има потребу, за колико ученика и на којој локацији. Такође, у склопу овог документа, послодавац има могућност да пријави и образовни профил који се тренутно не налази на списку дуалних профила.

**Које услове морају испунити инструктори за рад у дуаланом образовању?**

Инструктор је лице које:

* Је у радном односу код послодавца или које самостално обавља делатност односно друго лице које ангажује послодавац
* Има радно искуство од најмање три године у одговарајућем занимању или групи занимања за које се ученик образује у дуалном образовању
* Има најмање исти ниво образовања за који се ученик школује
* Је обавило обуку за инструктора и има потврду о положеном испиту за инструктора.

Инструктор у сарадњи са координатора за учење кроз рад реализује, води и надзире учење кроз рад код послодавца , под условом и на начин којим се обезбеђује безбедност и здравље на раду у складу са законом. Инструктор у процесу оцењивања учења кроз рад , сарађује са координатором учења кроз рад.

**Ко врши обуку и издаје лиценце за инструкторе?**

Обуку за инструктора спроводи Привредна комора Србије која траје 40 сати и садржи основе педагошко-дидактичких знања и вештина.

Привредна комора Србије образује Комисију за полагање испита за инструкторе и спроводи испит за инструкторе. Комисија има у свом саставу представника Привредне коморе Србије и најмање по једног представника којег предлаже Министарсво и Завод за унапређиавње образовања и васпитања. Привредна Комора Србије издаје лиценцу лицу које је положило испит за инструктора и води регистар о издатим лиценцама. Лиценца садржи регистарски број лиценце, име, презиме и занимање лица које је положило испит за инструктора.

**Шта је матурски испит?**

Матурски испит је један од елемената система обезбеђивања квалитета стручног образовања. Полагањем матурског испита у средњем стручном образовању, појединац стиче квалификацију неопходну за учешће на тржишту рада.

Матурским испитом се проверава да ли је ученик, по успешно завршеном четворогодишњем образовању, стекао стандардом квалификације прописана знања, вештине, ставове и способности, тј. стручне компетенције за занимање за које се школовао у оквиру образовног профила.

Матурски испит се полаже на начим како је утврђено у приручнику који је издат од стране Завода за унапређивање образовања и васпитања.

Матурски испит састоји се од три независна испита:

• испит из српског језика и књижевности, односно језика и књижевности на којем се ученик школовао (у даљем тексту: матерњи језик);

• испит за проверу стручно–теоријских знања;

• матурски практични рад.

**Где се полаже матурски испит?**

Део матурског испита се полаже у школи испит из српског језика, стручно теоријски тест и део матурског практичног рада који се полаже у школској лабораторији. Део матурског практичног рада се полаже у компанији код послодавца где ученик обавља учење кроз рад током школовања.